Ministerul Finanțelor Publice confirmă că a atras de pe piețele financiare internaționale 1 miliard euro, redeschizând emisiunea lansată în aprilie 2017, cu maturitatea inițială de 10 ani, cupon 2,375%. Șeful Trezoreriei Statului spune, pentru Profit.ro, că România a obținut cele mai mici costuri istorice pentru o astfel de maturitate.

Cu această nouă redeschidere, anunțată în cursul dimineții de Profit.ro, mai întâi pe Insider, volumul cumulat pe această serie a atins un nivel de 2 miliarde de euro, crescând lichiditatea pe piața secundară.

“Este un succes pentru că am luat cel mai mic spread obținut vreodată pe maturitatea aceasta, de 128 puncte de bază. Este și cel mai mic randament luat vreodată de noi. Anul trecut am mai avut 2,15%”, a declarat, pentru Profit.ro, Ștefan Nanu, șeful Trezoreriei Statului.

Tranzacția a fost realizată la cel mai scăzut cost pentru această maturitate, fiind obținut un randament de 2,114% față de nivelul de 2,411% înregistrat la lansarea inițială din luna aprilie.

Potrivit MFP, această reducere se datorează diminuării marjei aferente riscului de credit al României la cel mai scăzut nivel pentru o astfel de maturitate, respectiv la 128 puncte de bază peste cotațiile nivelului de referință mid swap, față de nivelul de 170 de puncte de baza obținut în luna aprilie.

Emisiunea s-a bucurat de interes ridicat din partea investitorilor, cererea a cumulat rapid peste 2 miliarde euro în primele trei ore și jumătate de la lansare.

Pentru eurobondurile românești au făcut oferte 140 de investitori din diverse regiuni. Emisiunea a fost subscrisă de peste două ori, iar baza investițională a tranzacției a avut o granularitate ridicata atât din punct de vedere geografic, cât și din punct de vedere al tipurilor de investitori, arată Ministerul, într-un comunicat.

După țările de origine, investitorii au provenit din: Romania (18%), UK (17%), Centrul și Estul Europei (17%), Germania/Austria (14%), Franța/Benelux (10%), Italia (6%), Elveția (5%), SUA (4%), Scandinavia (3%) și alte țări (6%).

Cei mai mulți ofertanți au fost managerii de fonduri (63%), urmați de bănci comerciale și bănci private (24%), fonduri de pensii și societăți de asigurare (9%) și bănci centrale și instituții oficiale (4%).

Tranzacția a încheiat planul de finanțare externă aferent anului 2017.

Este cea de-a doua ieșire a României pe piețele internaționale din acest an, după ce în aprilie Ministerul Finanțelor a atras 1,75 miliarde de euro prin două emisiuni separate, una pe zece ani, redeschisă astăzi, și alta cu scadența în 2035.

Pentru întregul an 2017, ministerul a programat împrumuturi totale prin eurobonduri în valoare de 3 miliarde de euro, sumă acoperită în totalitate de emisiunile de până acum.

“Emisiunea se încadrează în obiectivele strategiei de administrare a datoriei publice, prin extinderea maturității medii a portofoliului de datorie guvernamentală și consolidarea rezervei valutare a statului”, arată MFP.

Băncile care au realizat intermedierea emisiunii au fost Barclays Bank PLC, Citigroup Global Markets Limited, Erste Group Bank AG, Societe Generale și ING Bank NV.

Ministrul Finanțelor Publice, Ionuț Mișa, susține că nivelul cererii și randamentul obținut arată că mediile investiționale au încredere în economia românească și în perspectivele acesteia. El amintește că și agențiile de rating au confirmat în acest an ratingul suveran la categoria recomandată pentru investiții cu perspectivă stabilă, în condițiile unei creșteri economice susținute și unei datorii publice reduse comparative cu alte țări cu rating similar.